Title: ODS 11: Cobertes vegetals
Course: Ciència ciutadana i ODS > Section: Mòduls Ciència ciutadana i ODS (Secundària)

«No estimo res més, excepte l'ombra»

L’emergència climàtica ens afecta cada cop més. Un dels efectes més clars és la pujada de la temperatura global. A més, les poblacions urbanes pateixen l’efecte anomenat illa de calor: la seva temperatura és més alta que la del seu entorn més rural. Aquest efecte és més gran com major és la ciutat.

Per acabar-ho d’adobar, patir temperatures més altes implica més despesa energètica per mantenir els edificis i els habitatges en una temperatura confortable. Aquesta despesa fa que es generin més gasos amb efecte hivernacle que provoquen un increment encara més gran de la temperatura.

Com podríem alleugerir la pujada de temperatura als edificis? En aquesta activitat durem a terme un experiment amb la intenció de mostrar una alternativa sense cost energètic per mantenir edificis, cases i pisos més frescos. Els resultats els podrem compartir amb l’institut, les administracions, les comunitats de veïns, etc.

El subtítol del mòdul prové del poema «Cementiri de Sinera» de Salvador Espriu.